CELEX: 62020TN0569
Language: el
Date: 2020-09-07 00:00:00
Title: Υπόθεση T-569/20: Προσφυγή της 7ης Σεπτεμβρίου 2020 — Stichting Comité N 65 Ondergronds Helvoirt κατά Επιτροπής

9.11.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 378/40
            
         
      Προσφυγή της 7ης Σεπτεμβρίου 2020 — Stichting Comité N 65 Ondergronds Helvoirt κατά Επιτροπής
      (Υπόθεση T-569/20)
      (2020/C 378/51)
      Γλώσσα διαδικασίας: η ολλανδική
      
         Διάδικοι
      
      
         Προσφεύγον: Stichting Comité N 65 Ondergronds Helvoirt (Helvoirt, Κάτω Χώρες) (εκπρόσωποι: T. Malfait και A. Croes, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Το προσφεύγον ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Επιτροπής, της 6ης Ιουλίου 2020, με την οποία κρίνεται απαράδεκτη η αίτηση του προσφεύγοντος για εσωτερική επανεξέταση της απόφασης για το κλείσιμο του φακέλου CHAP (2019) 2512 βάσει του άρθρου 2, παράγραφος 2, του κανονισμού (EΕ) 1367/2006·
               
            
                  —
               
               
                  να αναπέμψει τον φάκελο στην Επιτροπή προκειμένου να κρίνει την αίτηση παραδεκτή και να την εξετάσει επί της ουσίας·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής του, το προσφεύγον προβάλλει δύο λόγους ακυρώσεως.
      
                  1.
               
               
                  Πρώτος λόγος: παράβαση του άρθρου 1 και του άρθρου 9, παράγραφοι 2 και 3, της Σύμβασης του Århus, του άρθρου 216 ΣΛΕΕ, του άρθρου 1, παράγραφος 1, στοιχείο δ', του άρθρου 2, παράγραφος 1, στοιχείο ζ', και παράγραφος 2, και του άρθρου 10 του κανονισμού (EΕ) 1367/2006 του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006, για την εφαρμογή στα όργανα και τους οργανισμούς της Κοινότητας των διατάξεων της σύμβασης του Århus σχετικά με την πρόσβαση στις πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα (στο εξής: κανονισμός του Århus).
                  
                              —
                           
                           
                              Η Επιτροπή κρίνει, με την προσβαλλόμενη απόφαση, ότι η αίτηση του προσφεύγοντος για επανεξέταση είναι απαράδεκτη διότι η αίτηση αυτή αφορά διοικητική πράξη την οποία εξέδωσε η Επιτροπή ως φορέας διοικητικής επανεξέτασης. Τέτοιες πράξεις εξαιρούνται, βάσει του άρθρου 2, παράγραφος 1, στοιχείο ζ', του κανονισμού του Århus, από το πεδίο εφαρμογής της διαδικασίας επανεξέτασης που προβλέπεται στο άρθρο 10 του κανονισμού του Århus. Η απόφαση αυτή είναι παράνομη διότι η αίτηση επανεξέτασης αφορά απόφαση της Επιτροπής που ελήφθη στο πλαίσιο διαδικασίας καταγγελίας, κατά την οποία η Επιτροπή λαμβάνει απλώς ερμηνευτική θέση και, επομένως, δεν ενεργεί ως φορέας επανεξέτασης (όπως, παραδείγματος χάριν, στο πλαίσιο διαδικασίας επί παραβάσει). Συνεπώς, η απόφαση εμπίπτει στο καθ’ ύλην πεδίο εφαρμογής της διαδικασίας επανεξέτασης που προβλέπεται στο άρθρο 10 του κανονισμού του Århus.
                           
                        
                              —
                           
                           
                              Η απόφαση της Επιτροπής περί απαραδέκτου αντιβαίνει στους σκοπούς του κανονισμού του Århus και της Σύμβασης του Århus, ιδίως δε στην εξασφάλιση αποτελεσματικής πρόσβασης στη δικαιοσύνη για περιβαλλοντικά θέματα.
                           
                        
                              —
                           
                           
                              Επικουρικώς: εάν, ωστόσο, κριθεί ότι, βάσει του άρθρου 2, παράγραφος 1, στοιχείο ζ', του κανονισμού του Århus, μια απόφαση που έχει εκδοθεί από την Επιτροπή κατόπιν υποβολής καταγγελίας δεν εμπίπτει στο πεδίο εφαρμογής της διαδικασίας επανεξέτασης που προβλέπεται στο άρθρο 10 του κανονισμού του Århus (πράγμα το οποίο δεν ισχύει), πρέπει να κριθεί ότι το άρθρο 10, σε συνδυασμό με το άρθρο 2, παράγραφος 1, στοιχείο ζ', του κανονισμού του Århus, αντιβαίνει στη Σύμβαση του Århus και, ως εκ τούτου, πρέπει κατ’ εξαίρεση να μείνει ανεφάρμοστο λόγω έλλειψης νομιμότητας.
                           
                        
            
                  2.
               
               
                  Δεύτερος λόγος: παράβαση του άρθρου 5 της Σύμβασης του Århus, των άρθρων 2 και 8 ΕΣΔΑ, των άρθρων 2 και 7 του Χάρτη των Θεμελιωδών Δικαιωμάτων της Ευρωπαϊκής Ένωσης, του άρθρου 3, παράγραφος 3, του άρθρου 9, του άρθρου 168, παράγραφος 1, και του άρθρου 191, παράγραφοι 1 και 2, ΣΛΕΕ καθώς και των άρθρων 6, 7 και 23 και των παραρτημάτων III και XI, σημείο B, της οδηγίας 2008/50/EΚ του Ευρωπαϊκού Κοινοβουλίου και του Συμβουλίου, της 21ης Μαΐου 2008, για την ποιότητα του ατμοσφαιρικού αέρα και καθαρότερο αέρα για την Ευρώπη (στο εξής: οδηγία για την ποιότητα του αέρα).
                  
                              —
                           
                           
                              Με την προσβαλλόμενη απόφαση, η Επιτροπή δεν προβαίνει σε επί της ουσίας εκτίμηση και δεν λαμβάνει υπόψη ότι οι ολλανδικές αρχές εξακολουθούν να εκτιμούν την ποιότητα του αέρα κατά μήκος οδών με μεγάλη κίνηση οι οποίες διασχίζουν κατοικημένες περιοχές (όπως, παραδείγματος χάριν, στο Helvoirt) σε απόσταση μεγαλύτερη των 10 μέτρων από το ρείθρο του οδοστρώματος και, ως εκ τούτου, δεν καταγράφονται οι υπερβάσεις των ορίων της ατμοσφαιρικής ρύπανσης στα σημεία αυτά, πράγμα το οποίο συνεπάγεται τους γνωστούς κινδύνους για τη δημόσια υγεία. Η εν λόγω πρακτική των ολλανδικών αρχών αντιβαίνει στο παράρτημα III, τμήμα Γ, της οδηγίας για την ποιότητα του αέρα, στο οποίο περιγράφονται η εκτίμηση της ποιότητας του αέρα και η τοποθέτηση των σημείων δειγματοληψίας και, ιδίως, ορίζεται ότι η εκτίμηση αυτή πρέπει να πραγματοποιείται, κατά το μέτρο του δυνατού, σε απόσταση που δεν υπερβαίνει τα 10 μέτρα από το ρείθρο του οδοστρώματος.
                           
                        
                              —
                           
                           
                              Επιπλέον, η Επιτροπή δεν λαμβάνει υπόψη ότι οι ολλανδικές αρχές χαρακτηρίζουν την εν λόγω περιοχή του Helvoirt ως μη αστική περιοχή, μολονότι πρόκειται για αστική περιοχή, και ότι, ως εκ τούτου, εφαρμόζονται εσφαλμένες τεχνικές προσομοίωσης. Τούτο συνεπάγεται επίσης ότι δεν προσδιορίζονται οι υπερβάσεις των ορίων της ατμοσφαιρικής ρύπανσης.
                           
                        
                              —
                           
                           
                              Περαιτέρω, η Επιτροπή δεν λαμβάνει υπόψη ότι, με την παράνομη αυτή πρακτική, όχι μόνο δεν καταγράφονται οι υπερβάσεις, αλλά επίσης, κατά συνέπεια, δεν έχει εκπονηθεί ακόμη, για την περιοχή του Helvoirt, σχέδιο για την ποιότητα του αέρα, μολονότι οι ολλανδικές αρχές υπέχουν σχετική υποχρέωση από το άρθρο 23, παράγραφος 1, της οδηγίας για την ποιότητα του αέρα.
                           
                        
                              —
                           
                           
                              Τέλος, η Επιτροπή δεν λαμβάνει υπόψη ότι οι ολλανδικές αρχές, με την παράνομη αυτή πρακτική, δεν θίγουν μόνο το δικαίωμα κάθε πολίτη της Ένωσης να έχει πρόσβαση σε ορθές περιβαλλοντικές πληροφορίες, αλλά και το δικαίωμα κάθε πολίτη της Ένωσης στη ζωή και την καλή υγεία.